УКАЗАНИЯ
ЗА ПОПЪЛВАНЕ НА АНКЕТНА КАРТА ЗА СКРИНИНГ НА РИСКА ЗА ТУБЕРКУЛОЗА  ПРИ ИЗВЪРШВАНЕ НА РАБОТА НА ТЕРЕН ПО ПРОГРАМА „ПОДОБРЯВАНЕ НА УСТОЙЧИВОСТТА НА НАЦИОНАЛНАТА ПРОГРАМА ПО ТУБЕРКУЛОЗАТА”
I. Общи правила
Настоящите указания определят основните правила при събиране и записване на информацията, получена при провеждане на анкета за скрининг на риска за туберкулоза сред целевата/е група/и при изпълнение на дейностите на сътрудниците на терен от неправителствените организации под-получатели по Програма “Подобряване на устойчивостта на Националната програма по туберкулозата”.
Всеки сътрудник на терен попълва анкетната карта и приложението към нея при работата си на терен съгласно изложените по-долу указания.
1. Анкетната карта е анонимна и цели да предостави информация за риска за туберкулоза сред представители на целевата/е група/и. Всяка анкетна карта има пореден номер („Пореден №), съответстващ на броя проведени анкети от неправителствената организация и компютърен номер, който служи за въвеждане на анкетата в компютъризираната база данни на неправителствената/е организация/и.
Анкетната карта се състои от: 
· четири части, съдържащи въпроси, свързани с определяне на рисковите фактори за „туберкулоза”: „Определяне на симптомите”, „Определяне риска на околната среда”. „Определяне историята за хронични заболявания” и „Мнение на анкетиращия”. Броят на въпросите във всяка част от анкетната карта е различен, както и тяхната тежест. Всички въпроси са предварително структурирани със две възможности за отговор (Да/Не). 

· част, в която се записват данни на анкетираното лице (адрес на местоживеене, телефон за връзка и страна на произход). Анкетираното лице се запитва за страна на произход, особено ако принадлежи към целевата група на бежанците  

· приложение към анкетната карта
Участието в анкетното проучване е напълно ДОБРОВОЛНО и анонимно. Анкетираното лице има право да откаже участие. 
Анкетьорът се задължава да обясни на анкетирания, че туберкулозата е социално значимо заразно (причинено от бактерия М. Tuberculosis) заболяване, което се разпространява по въздушно-капков път и за което в страната се предлага безплатно лечение и наблюдение. Анкетната карта служи като „инструмент”, който подпомага активното издирване на съмнителни (рискови) за туберкулоза лица. Важно е да се отбележи, че анкетната карта НЕ поставя диагноза „туберкулоза”. На анкетното лице се обясняват целите на анкетната карта и последващите изследвания (напр. вземане на храчка; рентгеново изследване на бял дроб и др.), които е възможно да се направят, ако въз основа на анкетната карта анкетираното лице се окаже съмнително за туберкулоза. Като рисков фактор, при съгласие за участие в анкетиране се посочва възможността анкетираното лице да открие, че има активна (лицето е бацилоотделител) или латентна (скрита, незаразна) форма на туберкулоза, след което да изпадне в състояние на тревожност, депресия и др.
2. Частта „Определяне на симптомите” се състои от седем въпроса (въпроси от 1 до 7), които целят получаване на максимална информация относно наличието на най-характерните и често срещани симптоми на болестта „туберкулоза”, както и поле „Общ брой получени положителни отговори „Да”, което служи за обобщаване на броя на получените положителните отговори.
3. Частта „Определяне риска на околната среда” се състои от осем въпроса (въпроси от 8 до 15), които целят получаване на максимална информация относно рискови фактори на околната среда, допринасящи за развитието на болестта „туберкулоза”, както и общ брой положителни „Да”, което служи за обобщаване на броя на получените положителните отговори.
4. Частта „Определяне историята за хронични заболявания” се състои от два въпроса (въпроси 16 и 17), които целят получаване на информация относно минали хронични заболявания, предразполагащи към развитие на болестта „туберкулоза”, както и поле „Общ брой получени положителни отговори „Да”, което служи за обобщаване на броя на получените положителните отговори.
5. Частта „Мнение на анкетиращия” се състои от един въпрос 18, който цели получаване на информация от самия анкетиращ, дали лицето е рисково за развитие на туберкулоза, ако анкетиращият разполага с някаква информация за лицето, които анкетирания не споменава. Този въпрос би помогнал за цялостната оценка на риска за туберкулоза. 
II. Задължения на анкетьора и технични изисквания при провеждането и попълването на анкетните карти
Анкетните карти следва да бъдат попълнени съгласно следните указания:

· На всяка анкетна карта се записва дата на провеждане във формат (дд/мм/гггг), напр. датата 1-ви април 2016 г. се изписва 01/04/2016
· Анкетьорът задължително се запознава с указанията, въпросите и приложението включени в анкетната карта преди провеждане на анкетата и обяснява на анкетираното лице, че участието в проучването е напълно доброволно и анонимно
· Анкетьорът се задължава да обясни целите на анкетното проучване и евентуалните рискове, свързани с участие, както и да обясни на анкетираното лице, че при откриване на риск за туберкулоза (въз основа на анкетната карта), лицето ще се наложи да бъде изпратено до лечебно заведение за диагностика и лечение за туберкулоза, където ще му бъдат направени тестове за установяване на заболяването (напр. изследване на храчка, проба на Манту и др.)
· Анкетьорът  се задължава да не споделя резултатите от анкетната карта с други лица

· Въпросите се задават точно както са формулирани и в последователен ред, като се започва с въпрос номер едно: „Имаш ли постоянна кашлица, с неясна причина, продължаваща повече от 3 седмици”. Ако определен въпрос не е разбран, интервюиращият може да повтори въпроса и да предостави обяснение/я според дадените определения в точка 3 от указанията „Работни определения”.
· Въпросите трябва да бъдат задавани с неутрален подход, т.е. не се допуска изразяване (чрез думи, изражения, интонация и др.) на предпочитания към даден отговор. Съгласие, несъгласие и/или изненада не трябва да се изразяват от страна на анкетьора относно получен/и отговор/и от анкетираното лице. Точният отговор на анкетираното лице следва да бъде отбелязан в анкетната карта.
· Всеки въпрос може да има само един отговор „Да” или „Не”. Отговорът на анкетираното лице се отбелязва в поле „Отговори”, паралелно срещу всеки въпрос символично чрез тик (√) или кръстче. 
Ако анкетираното лице не е сигурно и/или не знае отговора на конкретен въпрос, то отговорът на този въпрос се отбеляза с „Не”
· В поле „Общ брой положителни отговори „Да” от анкетната карта се сумират всички положителни отговори от съответния раздел и се записват цифром в колона „Отговори”, напр. ако в първата част на анкетата от възможните седем отговора, пет са положителни (Да) и два са отрицателни (Не), общият брой положителни отговора ще бъде отбелязан в колона „Отговори” с цифрата 5. Полето „Общ брой положителни отговори „Да”, НЕ трябва да остава непопълнено.
· Задължително се попълва кодът на анкетираното лице. Този код служи за индентифициране на анкетираното лице и за запазване на неговата анонимност. 

· Кодът на анкетираното лице се състои от девет (9) знака, които се попълват в девет (9) квадратчета. Формирането на кода става по следният начин: 

· в първото празно квадратче се попълва с инициалната първата буква от името на анкетираното лице: Ангел (А)
· във второто квадратче се записва инициалната първата буква от бащиното име на анкетираното лице: Петров (П)  

· в следващото квадратче се записва инициалната първата буква от фамилното име на анкетираното лице: Иванов (И) 

· в следващите 6 квадратчета се записва ден, месец, година на раждане: 5 юни 1986 г. (0/5/0/6/8/6)  

	Пример: анкетирано лице на име Ангел Петров Иванов, роден на 5 юни 1986 г. 
Уникалният код е:

· Възрастта на анкетираното лице се отбелязва чрез заграждане с кръгче на възрастовата група, в който интервал принадлежат годините на анкетираното лице, напр. ако анкетираното лице е на възраст от 30 години, тогава с кръгче ще бъде заградена група Б.
· Aнкетираното лице задължително се запитва доброволно да каже адрес на местоживеене, телефон за връзка с него и страна на произход, но тъй като е възможно анкетираното лице да не пожелае да сподели тази информация, то местата за попълване на адрес, телефон за връзка и страна на произход може да бъдат оставени непопълнени.
· Анкетираното лице се изпраща за консултация до лечебно заведение за диагностика и лечение на туберкулоза, ако:

· е отговорил с „Да” на минимум три (3) от въпросите за „Определяне на симптомите”, независимо от броя на положителните отговори, дадени на останалите въпроси

· ако няма дадени положителни отговори в част „Определяне на симптомите”, но има минимум четири (4) положителни отговора от въпросите за  „Определяне на риска на околната среда”

· ако няма дадени положителни отговори в частите „Определяне на симптомите” и „Определяне на риска на околната среда”, но има минимум един (1) положителен отговор от въпросите за „Определяне историята на минали хронични заболявания”
Отговорът „Да” на анкетиращият за препоръчване е да бъде комбиниран с определения брой „Да” от някоя от другите групи въпроси, както и да бъде мотивиран в раздел „Наблюдения на анкетьора”, част „Забележки относно анкетираното лице”. 
·  „Приложение към анкетна карта за скрининг на риска за туберкулоза” се попълва от анкетьора, като служи за предоставяне на обратна връзка. 
· В „Забележки относно анкетираното лице” се записват общите наблюдения на анкетьора относно поведението на анкетираното лице по време на провеждане на анкетата, напр. анкетираното лице е нервно, несъсредоточено и отговаря уклончиво на въпросите; не е сигурно в отговорите си и други с които да се потвърди, ако анкетьора е дал отговор „Да” на 18 въпрос. 
· В „Забележки по определен въпрос/и” се посочва номера на конкретния въпрос и се отбеляза забележката/наблюдението, напр. анкетираното лице  не разбира въпрос № ....., поради което се налага анкетьорът да обяснява и/или преформулира въпроса; анкетираното лице не е сигурно/не знае/не може да отговори на Въпрос № ......, и др. 

· Анкетата завършва с попълване на имената на интервюиращия, подпис на интервюиращия, дата и час (точен или приблизителен час) на анкетиране, място на провеждане и име на неправителствената организация, към която работи сътрудника на терен.
III. Работни определения: 
· Имаш ли постоянна кашлица продължаваща повече от 3 седмици?: под постоянна кашлица се разбира, ако анкетираното лице кашля повече от три седмици (21 дни). При пушачи, е необходимо заострено внимание при отговарянето на този въпрос положително с цел да се разграничи „постоянната кашлица” от т.н. „тютюнджийска” кашлица характерна при тях. За положителен отговор („Да”) се счита, ако те са забелязали промяна в характера на кашлицата.
· Имаш ли често повишена температура?: под „повишена температура” се разбира температура с променливи стойности, напр. над 37( С (може да се поясни дали има втрисания), за продължително време (напр. минимум три пъти в седмицата). При лица със зависимости (наркомани, алкохолици и др.), е необходимо заострено внимание при отговарянето на този въпрос положително с цел да се разграничи „повишена температура” от температурата, характерна при състояние на абстиненция.
· Имаш ли нощни изпотявания?: под „нощни изпотявания” се разбират внезапни изпотявания през нощта, в повечето случай БЕЗ ясна причина. При лица със зависимости (наркомани, алкохолици и др.), е необходимо заострено внимание при отговарянето на този въпрос положително с цел да се разграничат „нощни изпотявания” от изпотяванията, характерни при състояние на абстиненция. 
· Чувстваш ли се постоянно отпаднал?: под „постоянно отпаднал” се разбира чувство на умора, нетрудоспособност, изтощение, липса на желание за извършване на дейности, социални контакти и др., забелязано напоследък (напр. през последните седмици, месеци).
· Загубил ли си тегло без обяснима причина?: под „загуба на тегло” се разбира внезапна загуба на тегло без ясна причина, напр. забелязали ли сте, че дрехите са Ви станали широки; приятели/роднини/колеги постоянно Ви казват, че сте отслабнали, а Вие не сте на диета, нямате апетит и пр., през последните седмици и/или месеци.
· Прекарваш ли продължително време в запрашена / задимена среда?: под „продължително време в запрашена / задимена среда в запрашена / задимена среда” се разбира, ако ежеседмично прекарвате (вкл. ако работите) минимум 4 часа (от деня и/или от работното време) в среда с висока концентрация на твърди/газообразни/видими и невидими с просто око частици, напр. подземни помещения (мини), цехове за текстилна обработка, задимена среда от изгорени гуми и други материали, които не са за предназначени за отопление, места за хранене/пиене с места за тютюнопушене и др.
· Прекарваш ли продължително време на открито?: под „продължително време на открито”, ако ежеседмично прекарвате (вкл. ако работите) минимум 4 часа (от деня и/или от работното време) на открито при лоши атмосферни условия, напр. хора на улицата (бездомници, просещи по улиците, деца на улицата), строителни работници, работници по пътната транспортна мрежа, улични хигиенисти и др.
· Пушиш ли?: Под „пушене” се разбира „тютюнопушене”. За положителен отговор (Да, пуша) се приема, ако лицето пуши минимум пет (5) цигари на ден. 
· Употребяваш ли редовно алкохол?: под употреба на алкохол се разбира консумацията на алкохолни напитки с нисък процент на алкохолно съдържание (под 35%, напр. бира, вино) и алкохолни напитки с висок процент на алкохолно съдържание (над 35%, напр. ракия, водка, мастика, джин и др). Лицето се счита, че употребява алкохол, ако консумира минимим две чаши вино (една чаша вино е еквивалентана на 120 мл.) или минимум три бутилки бира (една бутилка бира е еквивалентна на 285 л.) или минимум две чашки алкохол с високо процентно съдържание (една чашка е еквивалентна на 50 мл.) на ДЕН. Редовна употреба, означава продължителна утвърдена практика на консумация на алкохол, минимум ТРИ пъти в седмицата, в продължение на няколко седмици, месеци и пр. 
· Имаш ли зависимост към някакви вещества?: под „някои вещества” се разбира употребата на „леки” (напр. марихуана), „тежки” (хероин, кокаин, амфетамини и др.) и други наркотични вещества и субстанции, водещи до зависимост (напр. сънотворни лекарства; лепила и др.). Лица, включени в метадонови програми също принадлежат към лицата със зависимост. 
· През последната година бил ли си в затворени места с други хора: приюти, комуни, арести, затвори и др.?: под „затворени места” се разбират следствени арести, затвори, поправителни домове за малолетни, ВУИ, комуни, домове за възрастни хора, домове за временно настаняване и др.
· Оставал ли си без дом през последната година?: под „без дом” се разбира оставяне на улицата, оставяне в домове за временно настаняване и др. 
· Имаш ли някoи от следните заболявания: захарен диабет, рак, ХИВ/СПИН?: под ”захарен диабет” се разбира захарна болест; под „рак”се разбира  всяка форма на злокачествено заболяване като рак на главата, рак на гърдите, рак на стомаха, рак на белия дроб и др.
· Боледувал ли си от туберкулоза?: под „туберкулоза” се разбира активна и латентна форма на заболяването, както и ако лицето някога е било лекувано за туберкулоза.

